钦定古今图书集成/明伦汇编/官常典/第604卷 > 曹璜
## 钦定古今图书集成/明伦汇编/官常典/第604卷 > 曹璜

按《青州府志》：“璜字于渭，益都人。万历丙戌进士。由司
农郎推西安守。入秦，即檄诸牧长，凡太守及州县赎
锾，俱纳谷备赈。曰：‘民之膏血，还归于民，官何赖焉？先
后议织造三十三事，开矿九事，及《宗谱》《河渠、刑罚》《征
收、硝铁、行户》诸议，秦人至今赖之。巡行阡陌，一仆一
马，人不知其守也。去之日，积谷一万计，桑枣之荫遍’”
野。两入觐，不持一物馈诸权贵。擢湖广提学副使。有
言黄士悍不可治者，璜先校黄，黄士受约束惟谨。闻
父病，欷歔泣下，曰：“安有父病而子之楚游者乎？”即日
乞归。起陕西副使，再起福建，俱辞。起光禄少卿，辞不
获。改通政使司右参议。明年春，奉使还里，遂请休。再
迁左参议。至是凡五乞骸矣。会里中大饥，人相食，璜
草《奏历》写流亡饿殍困苦状，凡五千言，绘其图，欲上
而病不果。病革，敕家人棺敛丧事，当从俭朴，勿受吊
赙曰：“始时如何来，今复如何去？”遂逝。璜生平伉傸有
烈气，当其执义之是，虽百折无以易之。凡与人，无匿
情，无匿语。幼时好谈道义名节，晚乃少铲其铓角，一
归简易。宦游南北间，箧中不藏一物，居常嘿坐一室，
读竺昙古先生书，别有悟。入侍父母，和媚柔婉，笑语
狎至。与二弟琏、珍剖析至义，婉言深言，漏三四下未
已也。其天性孝友如此。